ธปท.ไม่ให้ผู้ค้ำกู้ร่วม
ธปท.รอหารือสมาคมธนาคารไทย หาทางแก้กฎหมายปลดแอกผู้ค้ำประกันหนี้ ไม่เห็นด้วยให้ผู้ค้ำกู้ร่วม
30 พ.ย. 2557

ธปท.รอหารือสมาคมธนาคารไทย หาทางแก้กฎหมายปลดแอกผู้ค้ำประกันหนี้ ไม่เห็นด้วยให้ผู้ค้ำกู้ร่วม
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ยังไม่ได้รับข้อเสนอให้แก้ไขปัญหาการปล่อยกู้ที่ได้รับผลกระทบจาก พ.ร.บ.แก้ไขเพิ่มเติมกรณีการออกพระราชบัญญัติ (พ.ร.บ.) แก้ไขประมวลกฎหมายแพ่งและพาณิชย์ พ.ศ. 2557 ว่าด้วยเรื่องการค้ำประกันและจดจำนองจากสมาคมธนาคารไทย จึงยังไม่สามารถระบุได้ว่าจะดำเนินการอย่างไรต่อไป 
“คงไม่ออกกฎเกณฑ์หรือประกาศใดๆ เพื่อแก้ไขปัญหาเบื้องต้นให้สถาบันการเงินที่ได้รับผลกระทบจากกฎหมายฉบับนี้ การแก้ไขปัญหาต้องเป็นไปอย่างสร้างสรรค์และเป็นที่ยอมรับของทุกฝ่าย ไม่ใช่ให้ฝ่ายใดฝ่ายหนึ่งรับภาระมากเกินไป”นายประสาร กล่าว 
ผู้ว่าการ ธปท. กล่าวว่า การที่ธนาคารพาณิชย์จะแก้ไขปัญหาด้วยการให้ผู้ค้ำประกันเป็นผู้กู้ร่วมด้วยนั้นคงไม่ได้ เช่น ถ้านาย ก. กู้ไม่ได้ต้องการให้นาย ข. ช่วยค้ำ แต่ธนาคารจะให้นาย ข. มากู้เป็นลูกหนี้เลยก็คงไม่ได้ ซึ่งผลก็คือ นาย ก. ไม่ได้สินเชื่อ ธุรกิจก็เสียหาย แถมประเทศอาจจะเสียหายไปด้วย 
สำหรับกรณีที่ ธปท.จะแก้ไขนิยามของสินเชื่อส่วนบุคคล เพื่อให้สามารถนำเงินกู้นี้ไปทำธุรกิจได้เป็นการช่วยเหลือผู้ประกอบธุรกิจเอสเอ็มอีนั้น
น.ส.ณญาณี เผือกขำ ผู้ช่วยกรรมการผู้จัดการใหญ่ กรุงศรีเฟิร์สช้อยส์ กล่าวว่า เรื่องนี้เป็นประโยชน์ต่อเอสเอ็มอีอย่างมาก เพราะเมื่อธุรกิจขาดสภาพคล่องชั่วคราว การไปขอสินเชื่อในกลุ่มเอสเอ็มอีไม่ใช่เรื่องง่าย รวมทั้งช่วยลดต้นทุนการเงิน และลดการกู้เงินนอกระบบลง
อย่างไรก็ดี ยังคงมีข้อจำกัดเรื่องเอกสารการเงินที่ระบุว่า ต้องมีเอกสารหลักฐานที่พิสูจน์รายได้อย่างชัดเจนสม่ำเสมอ ธุรกิจรายเล็กมักไม่มีเอกสารการเงินที่เป็นระบบชัดเจน หากมีการปรับแก้ส่วนนี้ด้วยจะทำให้ลูกค้าเข้าถึงสินเชื่อได้ง่ายขึ้น